Document ID: 32005D0779

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 8ης Νοεμβρίου 2005 σχετικά με μέτρα για την προστασία της υγείας των ζώων έναντι της φυσαλιδώδους νόσου των χοίρων στην Ιταλία [κοινοποιηθείσα υπό τον αριθμό Ε(2005) 4273] (Κείμενο που παρουσιάζει ενδιαφέρον για τον ΕΟΧ) (2005/779/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), και ιδίως το άρθρο 10 παράγραφος 4, Εκτιμώντας τα ακόλουθα: (1) Σε ορισμένες περιφέρειες της Ιταλίας σημειώθηκαν κρούσματα φυσαλιδώδους νόσου των χοίρων. (2) Η Ιταλία έχει λάβει μέτρα για την αντιμετώπιση των κρουσμάτων σύμφωνα με την οδηγία 92/119/ΕΟΚ του Συμβουλίου, της 17ης Δεκεμβρίου 1992, για τη θέσπιση γενικών κοινοτικών μέτρων καταπολέμησης ορισμένων ασθενειών των ζώων καθώς και ειδικών μέτρων για τη φυσαλιδώδη νόσο των χοίρων (2). (3) Η Ιταλία έχει λάβει επίσης πρόσθετα μέτρα εκρίζωσης και επιτήρησης της φυσαλιδώδους νόσου των χοίρων, που καλύπτουν όλη την Ιταλία. Τα μέτρα αυτά θεσπίζονται στο πλαίσιο ετήσιων προγραμμάτων για την εκρίζωση και την παρακολούθηση της φυσαλιδώσους νόσου των χοίρων, τα οποία υποβάλλονται από την Ιταλία και εγκρίνονται σύμφωνα με το άρθρο 24 παράγραφος 6 και τα άρθρα 29 και 32 της απόφασης 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (3). (4) Με την απόφαση 2004/840/ΕΚ της Επιτροπής, της 30ής Νοεμβρίου 2004, για την έγκριση των προγραμμάτων εξάλειψης και επιτήρησης ορισμένων νόσων που προσβάλλουν τα ζώα και ελέγχων με σκοπό την πρόληψη των ζωονόσων, τα οποία υποβλήθηκαν από τα κράτη μέλη για το έτος 2005, καθώς και για τον καθορισμό του ύψους της οικονομικής συνδρομής της Κοινότητας (4), εγκρίθηκε το πρόγραμμα εκρίζωσης και παρακολούθησης της φυσαλιδώδους νόσου των χοίρων που υπέβαλε η Ιταλία για το 2005. (5) Τα μέτρα που θεσπίζονται στα ετήσια προγράμματα εκρίζωσης και επιτήρησης της φυσαλιδώδους νόσου των χοίρων επιδιώκουν την αναγνώριση εκμεταλλεύσεων χοίρων ως απαλλαγμένων από τη φυσαλιδώδη νόσο των χοίρων και τη διασφάλιση ότι όλες οι περιφέρειες της Ιταλίας επιτυγχάνουν να αποκτήσουν αυτό το καθεστώς. Τα προγράμματα περιλαμβάνουν, επίσης, κανόνες σχετικά με τη μετακίνηση και την εμπορία ζωντανών χοίρων από περιφέρειες και εκμεταλλεύσεις διαφορετικού καθεστώτος όσον αφορά τη φυσαλιδώδη νόσο των χοίρων. (6) Οι περισσότερες περιφέρειες της Ιταλίας, με εξαίρεση τις περιφέρειες Abruzzi, Campania, Calabria και Sicily, έχουν αναγνωριστεί ως απαλλαγμένες από τη φυσαλιδώδη νόσο των χοίρων, ύστερα από τα θετικά αποτελέσματα επανειλημμένης δειγματοληψίας και δοκιμής χοίρων σε όλες τις εκμεταλλεύσεις, στο πλαίσιο των ετήσιων προγραμμάτων εκρίζωσης και επιτήρησης. (7) Ωστόσο, δεδομένης της φύσης της νόσου και της επιμονής της σε ορισμένες περιφέρειες της Ιταλίας, κρίνεται σκόπιμη η διατήρηση της εποπτείας για τον εντοπισμό φυσαλιδώδους νόσου των χοίρων σε πρώιμο στάδιο σε περιφέρειες που έχουν αναγνωριστεί ως απαλλαγμένες από τη φυσαλιδώδη νόσο των χοίρων. (8) Η κατάσταση όσον αφορά τη νόσο σε ορισμένες περιφέρειες που δεν αναγνωρίζονται ως απαλλαγμένες από τη φυσαλιδώδη νόσο των χοίρων ενδέχεται επίσης να απειλήσει εκμεταλλεύσεις σε άλλες περιφέρειες της Ιταλίας, μέσω του εμπορίου ζωντανών χοίρων. Επομένως, δεν πρέπει να μετακινούνται χοίροι από περιφέρειες που δεν αναγνωρίζονται ως απαλλαγμένες από τη φυσαλιδώδη νόσο των χοίρων προς άλλες περιφέρειες της Ιταλίας εκτός εάν προέρχονται από εκμεταλλεύσεις που πληρούν συγκεκριμένες προϋποθέσεις. (9) Χοίροι από περιφέρειες που δεν αναγνωρίζονται ως απαλλαγμένες από τη φυσαλιδώδη νόσο των χοίρων δεν πρέπει να αποστέλλονται σε άλλα κράτη μέλη. Χοίροι από περιφέρειες που αναγνωρίζονται ως απαλλαγμένες από τη φυσαλιδώδη νόσο των χοίρων αποστέλλονται μόνο από εκμεταλλεύσεις που αναγνωρίζονται ως απαλλαγμένες από την εν λόγω νόσο. (10) Οι κανόνες που ορίζονται στην παρούσα απόφαση ισχύουν με επιφύλαξη αυτών που ορίζονται στην οδηγία 92/119/ΕΟΚ. Κρίνεται σκόπιμη η διατύπωση ορισμού για τα «κέντρα συγκέντρωσης χοίρων» διαφορετικού από αυτόν που περιέχεται στην οδηγία 64/432/ΕΟΚ του Συμβουλίου, της 26ης Ιουνίου 1964, σχετικά με προβλήματα της υγείας των ζώων που επηρεάζουν το ενδοκοινοτικό εμπόριο βοοειδών και χοίρων (5). (11) Για λόγους διαφάνειας, πρέπει να οριστούν σε κοινοτικό επίπεδο κανόνες σχετικά με το καθεστώς εκμεταλλεύσεων χοίρων και περιφερειών σε ό,τι αφορά τη φυσαλιδώδη νόσο των χοίρων και για τη μετακίνηση και το ενδοκοινοτικό εμπόριο ζωντανών χοίρων από εκμεταλλεύσεις και περιφέρειες διαφορετικού καθεστώτος όσον αφορά τη νόσο. (12) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: ΚΕΦΑΛΑΙΟ I ΑΝΤΙΚΕΙΜΕΝΟ, ΠΕΔΙΟ ΕΦΑΡΜΟΓΗΣ ΚΑΙ ΟΡΙΣΜΟΙ Άρθρο 1 Αντικείμενο και πεδίο εφαρμογής Η παρούσα απόφαση θεσπίζει κανόνες για την υγεία των ζώων σε ό,τι αφορά τη φυσαλιδώδη νόσο των χοίρων για περιφέρειες της Ιταλίας που αναγνωρίζονται ως απαλλαγμένες από τη φυσαλιδώδη νόσο των χοίρων και για περιφέρειες που δεν αναγνωρίζονται ως απαλλαγμένες από την εν λόγω νόσο. Άρθρο 2 Ορισμοί Για τους σκοπούς της παρούσας απόφασης: 1) ισχύουν οι ορισμοί της οδηγίας 92/119/ΕΟΚ· 2) ως «κέντρο συγκέντρωσης χοίρων» ορίζεται η εκμετάλλευση του εμπόρου προς και από την οποία μετακινούνται, τακτικά, αγορασμένοι χοίροι εντός 30 ημερών από την αγορά τους. ΚΕΦΑΛΑΙΟ II ΑΝΑΓΝΩΡΙΣΗ ΠΕΡΙΦΕΡΕΙΩΝ ΚΑΙ ΕΚΜΕΤΑΛΛΕΥΣΕΩΝ ΣΤΗΝ ΙΤΑΛΙΑ ΩΣ ΑΠΑΛΛΑΓΜΕΝΩΝ ΑΠΟ ΤΗ ΦΥΣΑΛΙΔΩΔΗ ΝΟΣΟ ΤΩΝ ΧΟΙΡΩΝ Άρθρο 3 Αναγνώριση περιφερειών 1. Οι περιφέρειες της Ιταλίας που καταγράφονται στο παράρτημα Ι αναγνωρίζονται ως απαλλαγμένες από τη φυσαλιδώδη νόσο των χοίρων. 2. Οι περιφέρειες της Ιταλίας που καταγράφονται στο παράρτημα ΙΙ δεν αναγνωρίζονται ως απαλλαγμένες από τη φυσαλιδώδη νόσο των χοίρων. Άρθρο 4 Αναγνώριση εκμεταλλεύσεων 1. Η Ιταλία εξασφαλίζει τη συμμόρφωση με τις παραγράφους 2 έως 6. 2. Σε περιφέρειες αναγνωρισμένες ως απαλλαγμένες από τη φυσαλιδώδη νόσο των χοίρων, μια εκμετάλλευση χοίρων αναγνωρίζεται ως απαλλαγμένη: α) εάν σε δύο περιπτώσεις σε διάστημα 28 έως 40 ημερών έχει διεξαχθεί δειγματοληψία για ορολογική δοκιμή σε έναν αριθμό χοίρων αναπαραγωγής, επαρκή για την ανίχνευση επιπολασμού φυσαλιδώδους νόσου των χοίρων της τάξης του 5 % με διάστημα εμπιστοσύνης 95 %, και τα αποτελέσματα ήταν αρνητικά, και β) όταν σε εκμεταλλεύσεις που βρίσκονται σε περιφέρειες αναγνωρισμένες ως απαλλαγμένες από τη φυσαλιδώδη νόσο των χοίρων, οι χοίροι που μετακινούνται προς τις εκμεταλλεύσεις αυτές προέρχονται από εκμεταλλεύσεις αναγνωρισμένες ως απαλλαγμένες από την εν λόγω νόσο. 3. Σε περιφέρειες μη αναγνωρισμένες ως απαλλαγμένες από τη φυσαλιδώδη νόσο των χοίρων, μια εκμετάλλευση χοίρων αναγνωρίζεται ως απαλλαγμένη εάν σε δύο περιπτώσεις σε διάστημα 28 έως 40 ημερών έχει διεξαχθεί δειγματοληψία για ορολογική δοκιμή σε έναν αριθμό χοίρων αναπαραγωγής, επαρκή για την ανίχνευση επιπολασμού φυσαλιδώδους νόσου των χοίρων της τάξης του 5 % με διάστημα εμπιστοσύνης 95 %, και τα αποτελέσματα ήταν αρνητικά. 4. Εκμετάλλευση χοίρων αναγνωρισμένη ως απαλλαγμένη από τη φυσαλιδώδη νόσο των χοίρων διατηρεί το καθεστώς αυτό εάν: α) οι διαδικασίες δειγματοληψίας και ελέγχου διεξάγονται σύμφωνα με το άρθρο 5 παράγραφος 1 και το άρθρο 6 και τα αποτελέσματα είναι αρνητικά, και β) οι χοίροι που μετακινούνται προς την εκμετάλλευση προέρχονται από εκμεταλλεύσεις αναγνωρισμένες ως απαλλαγμένες από τη φυσαλιδώδη νόσο των χοίρων. 5. Η αναγνώριση μιας εκμετάλλευσης ως απαλλαγμένης από τη φυσαλιδώδη νόσο των χοίρων: α) αναστέλλεται όταν εντοπίζεται οροθετικό περιστατικό και επιβεβαιώνεται από περαιτέρω έρευνες, έως ότου ο εν λόγω χοίρος σφαγεί κάτω από επίσημη επίβλεψη, ή β) ανακαλείται όταν εντοπίζονται δύο ή περισσότερα οροθετικά περιστατικά. 6. Μια εκμετάλλευση χοίρων αναγνωρίζεται επίσης ως απαλλαγμένη από φυσαλιδώδη νόσο των χοίρων εάν έχουν εφαρμοστεί οι διαδικασίες δειγματοληψίας και ελέγχου που αναφέρονται στις παραγράφους 2 ή 3, κατά περίπτωση, και τα αποτελέσματα είναι αρνητικά. ΚΕΦΑΛΑΙΟ III ΕΠΟΠΤΕΙΑ Άρθρο 5 Εποπτεία σε περιφέρειες αναγνωρισμένες ως απαλλαγμένες από τη φυσαλιδώδη νόσο των χοίρων 1. Η Ιταλία εξασφαλίζει ότι οι διαδικασίες δειγματοληψίας και ελέγχου για τον εντοπισμό της φυσαλιδώδους νόσου των χοίρων εφαρμόζονται όπως αναφέρεται στις παραγράφους 2 και 3 σε περιφέρειες που αναγνωρίζονται ως απαλλαγμένες από την εν λόγω νόσο. 2. Σε εκμεταλλεύσεις στις οποίες εκτρέφονται περισσότεροι από δύο χοίροι αναπαραγωγής, η δειγματοληψία για ορολογική δοκιμή διενεργείται στα ακόλουθα τακτά διαστήματα σε τυχαίο δείγμα 12 χοίρων αναπαραγωγής ή σε όλους τους χοίρους αναπαραγωγής όταν στην εκμετάλλευση υπάρχουν λιγότεροι από 12 χοίροι αναπαραγωγής: α) μια φορά το έτος όταν η εκμετάλλευση παράγει κυρίως χοίρους για σφαγή· β) δύο φορές το έτος σε άλλες περιπτώσεις. 3. Σε κέντρα συγκέντρωσης χοίρων, η δειγματοληψία περιττωμάτων για ιολογικές δοκιμές διενεργείται σε μηνιαία τακτά διαστήματα σε κάθε κλουβί χοίρων. Άρθρο 6 Εποπτεία σε περιφέρειες μη αναγνωρισμένες ως απαλλαγμένες από τη φυσαλιδώδη νόσο των χοίρων 1. Η Ιταλία εξασφαλίζει ότι οι διαδικασίες δειγματοληψίας και ελέγχου για τον εντοπισμό της φυσαλιδώδους νόσου των χοίρων εφαρμόζονται όπως αναφέρεται στις παραγράφους 2 και 3 σε περιφέρειες που δεν αναγνωρίζονται ως απαλλαγμένες από τη φυσαλιδώδη νόσο των χοίρων. 2. Για εκμεταλλεύσεις αναγνωρισμένες ως απαλλαγμένες από τη φυσαλιδώδη νόσο των χοίρων στις οποίες εκτρέφονται χοίροι αναπαραγωγής και για κέντρα συγκέντρωσης χοίρων, ισχύουν οι διατάξεις του άρθρου 5. 3. Σε εκμεταλλεύσεις αναγνωρισμένες ως απαλλαγμένες από τη φυσαλιδώδη νόσο των χοίρων στις οποίες δεν εκτρέφονται χοίροι αναπαραγωγής, η δειγματοληψία για ορολογική δοκιμή διενεργείται δύο φορές το έτος σε τυχαίο δείγμα 12 χοίρων ή σε όλους τους χοίρους όταν στην εκμετάλλευση υπάρχουν λιγότεροι από 12 χοίροι. Ωστόσο, η δειγματοληψία των χοίρων μιας εκμετάλλευσης μπορεί να διενεργείται στο σφαγείο κατά τη στιγμή της σφαγής. ΚΕΦΑΛΑΙΟ IV ΜΕΤΑΚΙΝΗΣΗ ΖΩΝΤΑΝΩΝ ΧΟΙΡΩΝ ΕΝΤΟΣ ΤΗΣ ΙΤΑΛΙΑΣ ΚΑΙ ΠΡΟΣ ΑΛΛΑ ΚΡΑΤΗ ΜΕΛΗ ΤΜΗΜΑ I Μετακίνηση εντός της Ιταλίας Άρθρο 7 Μέτρα όσον αφορά τη μετακίνηση ζωντανών χοίρων εντός της Ιταλίας 1. Η Ιταλία εξασφαλίζει τη συμμόρφωση με τις παραγράφους 2, 3 και 4 για τη μετακίνηση ζωντανών χοίρων εντός της Ιταλίας. 2. Όταν χοίροι από εκμεταλλεύσεις που δεν είναι αναγνωρισμένες ως απαλλαγμένες από τη φυσαλιδώδη νόσο των χοίρων μετακινούνται προς ένα σφαγείο για σφαγή, η δειγματοληψία για ορολογική δοκιμή διενεργείται σε έναν αριθμό χοίρων επαρκή για την ανίχνευση επιπολασμού της φυσαλιδώδους νόσου των χοίρων της τάξης του 5 % με διάστημα εμπιστοσύνης 95 %. 3. Η μετακίνηση χοίρων από εκμεταλλεύσεις που δεν είναι αναγνωρισμένες ως απαλλαγμένες από τη φυσαλιδώδη νόσο των χοίρων προς άλλες εκμεταλλεύσεις απαγορεύεται. 4. Η μετακίνηση χοίρων από περιφέρειες που δεν είναι αναγνωρισμένες ως απαλλαγμένες από τη φυσαλιδώδη νόσο των χοίρων προς άλλες περιφέρειες της Ιταλίας απαγορεύεται. Άρθρο 8 Παρεκκλίσεις και όροι Κατά παρέκκλιση του άρθρου 7 παράγραφος 4, οι ιταλικές αρχές μπορούν να εγκρίνουν τη μετακίνηση χοίρων από εκμεταλλεύσεις που βρίσκονται σε περιφέρειες μη αναγνωρισμένες από τη φυσαλιδώδη νόσο των χοίρων προς άλλες περιφέρειες της Ιταλίας υπό τον όρο ότι: α) οι εκμεταλλεύσεις προέλευσης έχουν αναγνωριστεί ως απαλλαγμένες από τη φυσαλιδώδη νόσο των χοίρων για δύο τουλάχιστον έτη χωρίς διακοπή· β) τις 60 ημέρες πριν από τη μετακίνηση, η εκμετάλλευση προέλευσης δεν βρισκόταν σε ζώνη προστασίας ή εποπτείας σε συνέχεια κρούσματος φυσαλιδώδους νόσου των χοίρων· γ) τους 12 μήνες πριν από τη μετακίνηση δεν εισήχθησαν στην εκμετάλλευση προέλευσης χοίροι από εκμεταλλεύσεις ύποπτες για ύπαρξη φυσαλιδώδους νόσου των χοίρων· δ) στους χοίρους της εκμετάλλευσης προέλευσης γίνεται δειγματοληψία 20 έως 30 ημέρες πριν από τη μετακίνηση και διενεργείται ορολογική δοκιμή σε έναν αριθμό χοίρων επαρκή για την ανίχνευση επιπολασμού της φυσαλιδώδους νόσου των χοίρων της τάξης του 5 % με διάστημα εμπιστοσύνης 95 %· ε) στους χοίρους της εκμετάλλευσης προορισμού γίνεται δειγματοληψία τουλάχιστον 28 ημέρες μετά τη μετακίνηση και διενεργείται ορολογική δοκιμή σε έναν αριθμό χοίρων επαρκή για την ανίχνευση επιπολασμού της φυσαλιδώδους νόσου των χοίρων της τάξης του 5 % με διάστημα εμπιστοσύνης 95 %. Δεν μπορούν να μετακινηθούν χοίροι από την εκμετάλλευση προορισμού έως ότου διενεργηθεί δοκιμή και τα αποτελέσματα είναι αρνητικά· στ) τα μετακινούμενα ζώα μεταφέρονται σε σφραγισμένα οχήματα υπό την εποπτεία των αρχών· ζ) η μετακίνηση των ζώων κοινοποιείται τουλάχιστον 48 ώρες προηγουμένως στην τοπική κτηνιατρική αρχή που είναι αρμόδια για την εκμετάλλευση προορισμού· η) τα οχήματα που χρησιμοποιούνται για τη μεταφορά των χοίρων έχουν καθαριστεί και απολυμανθεί κάτω από επίσημη εποπτεία πριν από τη μετακίνηση. ΤΜΗΜΑ II Ενδοκοινοτική μετακίνηση Άρθρο 9 Αποστολή ζωντανών χοίρων από την Ιταλία προς άλλα κράτη μέλη 1. Η Ιταλία εξασφαλίζει τη συμμόρφωση με τις παραγράφους 2 και 3. 2. Η αποστολή χοίρων από περιφέρειες μη αναγνωρισμένες ως απαλλαγμένες από τη φυσαλιδώδη νόσο των χοίρων προς άλλα κράτη μέλη απαγορεύεται. 3. Χοίροι που αποστέλλονται από περιφέρειες αναγνωρισμένες ως απαλλαγμένες από τη φυσαλιδώδη νόσο των χοίρων προς άλλα κράτη μέλη πρέπει να προέρχονται από εκμεταλλεύσεις που είναι αναγνωρισμένες ως απαλλαγμένες από την εν λόγω νόσο. Άρθρο 10 Υποχρέωση όσον αφορά την πιστοποίηση Η Ιταλία εξασφαλίζει ότι στα πιστοποιητικά υγείας που προβλέπονται από το άρθρο 5 παράγραφος 1 της οδηγίας 64/432/ΕΟΚ και συνοδεύουν χοίρους που αποστέλλονται από την Ιταλία προς άλλα κράτη μέλη σύμφωνα με το άρθρο 9 της παρούσας απόφασης αναγράφεται η ακόλουθη διατύπωση: «Ζώα σύμφωνα με την απόφαση 2005/779/ΕΚ της Επιτροπής σχετικά με μέτρα για την προστασία της υγείας των ζώων έναντι της φυσαλιδώδους νόσου των χοίρων στην Ιταλία» ΚΕΦΑΛΑΙΟ V ΥΠΟΧΡΕΩΣΗ ΚΟΙΝΟΠΟΙΗΣΗΣ Άρθρο 11 Κοινοποίηση προς την Επιτροπή και τα κράτη μέλη Οι ιταλικές αρχές διαβιβάζουν κάθε σχετική πληροφορία σχετικά με την εφαρμογή της παρούσας απόφασης προς την Επιτροπή και τα κράτη μέλη κάθε έξι μήνες, μέσω της μόνιμης επιτροπής για την τροφική αλυσίδα και την υγεία των ζώων. ΚΕΦΑΛΑΙΟ VI ΤΕΛΙΚΕΣ ΔΙΑΤΑΞΕΙΣ Άρθρο 12 Αποδέκτες Η παρούσα απόφαση απευθύνεται στα κράτη μέλη. Βρυξέλλες, 8 Νοεμβρίου 2005.

Classification Labels:
105

Label Descriptions:
{"105": "ΚΤΗΝΟΤΡΟΦΙΑ"}

EuroVoc IDs (Original): 2442
2181
711
5962
2450
2711
4416
1520
5877

EuroVoc IDs (Expanded): 2442
2181
711
5962
2450
2711
4416
1520
5877

Dataset Source: meu

Split: train